Nuwe kabinet Maandagaand aangekondigPresident Cyril Ramaphosa (Foto: JUSTIN TALLIS/ AFP) Pres. Cyril Ramaphosa sal vanaand die langverwagte veranderinge aan sy kabinet aankondig. Die kabinetskommeling sal om 19:00 vanaand regstreeks aangekondig word, het Vincent Magwenya, Ramaphosa se woordvoerder, bevestig. Dit kom ná weke lange bespiegeling oor watter skuiwe Ramaphosa sal maak en wie die nuwe tydelike minister van elektrisiteit gaan wees. Adj.pres. David Mabuza het Woensdag bedank en ŉ nuwe adjunkpresident moet aangewys word. Fikile Mbalula, minister van vervoer, wil ook bedank om hom toe te wy aan sy pos as sekretaris-generaal van die ANC. Die pos van minister van staatsdiens en administrasie moet ook gevul word. Enoch Godongwana, minister van finansies, is verlede week as LP ingehuldig, wat Ramaphosa die geleentheid gee om iemand van buite die parlement aan te stel. Daar is intussen baie bespiegeling oor ander moontlike skuiwe in die kabinet. Daar is berigte dat Bheki Cele, minister van polisie, moontlik na staatsveiligheid geskuif gaan word nadat daar in 2021 van die departement ontslae geraak is. Rakende kritiek oor Ramaphosa se traagheid om ŉ aankondiging oor die kabinetskommeling te maak, het Magwenya gesê hy is nie seker waar die beweringe vandaan kom dat die president sy voete gesleep het met die aankondiging nie. Daar moes volgens Magwenya eers die nodige konsultasies plaasvind en bepaalde parlementêre prosesse moes eers hul gang gaan. “Die president waardeer die belangrikheid daarvan om ŉ uitvoerende bestuur in te stel wat sal voortbou op die regering se verbintenisse vir vinniger groei deur ons beleggingsdryf, ekonomiese hervormings, openbare indiensnemingsprogramme en ŉ uitbreiding van die infrastruktuurprogram. “Dit sal die regering se fokus versterk – soos die president in sy staatsrede gesê het – op daardie stappe wat nou ŉ betekenisvolle verskil sal maak, werklike vordering binne die volgende jaar moontlik sal maak en ŉ grondslag sal lê vir ŉ volgehoue herstel in die toekoms.” Pres. Ramaphosa is ten volle verbind tot sy ampseed en dagtake om die nasie te lei uit die moeilikhede wat dit tans in die gesig staar, het Magwenya benadruk. “Dit is presies die president se houding terwyl hy dag en nag te werk gaan. En dit is sy standpunt terwyl hy die regering, die burgerlike samelewing en internasionale vennote mobiliseer om te verseker dat ons vanjaar die volgende uitdagings aanpak: beurtkrag, werkloosheid, armoede en stygende lewenskoste, asook misdaad en korrupsie.”